Čierny potok (prírodná pamiatka)

Čierny potok je prírodná pamiatka v správe štátnej ochrany prírody CHKO Vihorlat. Nachádza sa v katastrálnom území obce Valaškovce v okrese Humenné v Prešovskom kraji, na severnom okraji geomorfologického celku Vihorlatské vrchy. Je súčasťou chránenej krajinnej oblasti Vihorlat a leží na pravom brehu Čierneho potoka, na severozápadnom úpätí Sninského kameňa (1 006,0 m n. m.). Prírodná pamiatka bola vyhlásená v roku 1988 na ploche 2,76 ha. Ochranné pásmo nebolo určené. Na území pamiatky platí 5. stupeň ochrany. Predmetom ochrany sú: Vo Vihorlatských vrchoch ojedinelé skalné útvary (osamotené andezitové formy), dokumentujúce geologický a geomorfologický vývoj vulkanického pohoria. Na malej výmere v členitom teréne sú vyvinuté pomerne zriedkavé lesné spoločenstvá kyslého až nitrofilného radu (rastliny vyžadujúce zvýšený obsah dusíka) v rámci III. až IV. lesného vegetačného stupňa. Referencie Externé odkazy Čierny potok v Zozname osobitne chránených častí prírody SR Chránené územia, Štátna ochrana prírody Slovenskej republiky Poloha na turistickej mape